Þingræður haldnar á Alþingi Íslendinga

Flm. (Gísli Jónsson) : Herra forseti. Með því að sýnt er, að fjárl. fyrir 1947 verða ekki afgr. fyrir áramót, þá er nauðsyn að veita heimild til þess í sérstökum l., að greiðslur fari fram úr ríkissjóði, og hefur hæstv. fjmrh. óskað eftir því, að fjvn. beitti sér fyrir því, að frv. um þetta efni yrði flutt. Hefur minni hl. n., sem á sæti hér í hv. d., orðið við tilmælum hæstv. ráðh. og flutt frv. á þskj. 226. Í sambandi við þetta vil ég leyfa mér að upplýsa, að vegna þess að sú ríkisstj., sem nú situr að völdum, er aðeins til bráðabirgða, hefur ekki þótt rétt að afgreiða fjárlagafrv. til 2. umr., og það hefur aðallega tafið málið í n., sem að öðru leyti hefði reynt að koma málinu fram á réttum tíma. Ég vil vænta þess, að þetta frv. verði samþ. Það er ætlazt til þess, þótt ekki sé það beint tekið fram í 1. gr., að undir „önnur gjöld“ falli einnig nauðsynleg útgjöld í sambandi við tryggingalöggjöfina, sem að vísu hafa ekki verið tekin upp nema að nokkru leyti á fjári. yfirstandandi árs, en eru tekin upp í 17. gr. fjárlagafrv. nú. Er ætlazt til þess, að ef þetta frv. verður samþ., þá feli það í sér það, að inna megi af hendi nauðsynlegar fjárgreiðslur vegna þeirra laga. Tímatakmarkið hefur verið sett 1. marz, til þess að ugglaust væri, að ekki þurfi að endurnýja þessi l., vegna þess að telja má víst, að fjárl. verði afgr. innan þess tíma. Ég tel ekki ástæðu til þess að senda þetta frv. til fjvn., til þess að málið tefjist ekki, því að nauðsynlegt er, að málið verði afgr., áður en jólafrí verður gefið.

Fjmrh. (Pétur Magnússon) : Um leið og ég þakka hv. fjvn. og form. hennar, sem flytur þetta frv., fyrir undirtektir þeirra við málið, vil ég leyfa mér að beina þeim tilmælum til hæstv. forseta, að hann haldi næsta fund að loknum þessum fundi, til þess að frv. nái fram að ganga, og greiði fyrir því, að frv. geti komizt sem fyrst til hv. Nd., helzt í dag.



Herra forseti. Ég vil að gefnu tilefni beina þeirri fyrirspurn til hæstv. fjmrh. út af ummælum hv. frsm. varðandi fjárgreiðslur vegna almannatrygginganna, sem að vísu, eins og hann sagði, ná ekki til fjárl. 1946, en eru á fjárl. 1947, hvort hæstv. ráðh. telur ekki nægilega sem heimild fyrir hann þá yfirlýsingu, sem kemur hér fram, og hvort hann mundi ekki vilja lýsa því yfir sem sinni skoðun, að yfirlýsing hv. frsm. sé fullnægjandi, þannig að heimilt sé að greiða fé vegna almannatrygginganna, sem gert er ráð fyrir að greiða.

Fjmrh. (Pétur Magnússon) : Ég mundi telja, hvað mig snertir, þetta fullnægjandi. Ég ætla, að óhætt mundi að ganga út frá því, að hver sem með ráðherrastörf færi upp úr áramótunum, þá mundi hann telja sér heimilt að borga út þær greiðslur, sem l. mæla fyrir, þegar líka um greiðslur er að ræða, sem ber að greiða samkv. l.



Herra forseti. Ég skal ekki vera á móti þessu frv. út af fyrir sig, en á hitt vil ég benda, að þegar talað var um samkomudag Alþ., þá var bent á það af mér og mörgum fleirum, að samkomudagurinn væri of seint ákveðinn, m. a. með tilliti til þess, að ekki væri hægt að afgreiða fjári. fyrir áramót með því að byrja ekki þing fyrr en 1. okt., þá var því svarað mjög digurbarkalega af hæstv. forsrh., að það væri mjög auðvelt fyrir það, það væri ekki annað en vinna, og stjórnarfl. mundu sjá um það. Ég minni á þetta, af því að það er í þriðja sinn, sem sagan endurtekur sig svona. Og ég vænti, að það komi þá ekki fyrir í fjórða sinn.

Flm. (Gísli Jónsson) : Út af ummælum hv. 1. þm. N-M. vil ég upplýsa hann um það, að ég hygg, að þær vonir hæstv. forsrh. hefðu rætzt, ef hann hefði setið sem forsrh. með meiri hl. þings að baki sér. En eins og öllum er kunnugt og hv. 1. þm. N-M. líka, þá situr nú bráðabirgðaríkisstj., og ekki er vitað, hvaða stjórn tekur við fjárl. Það hefðu því rætzt vonir hæstv. forsrh., ef um slíkt hefði ekki verið að ræða, og fjvn. hefði þá unnið að fjárlagafrv. eins og nauðsyn hefði verið til, svo að hægt hefði verið að uppfylla þær óskir, að unnt væri að ganga frá málinu og leiða það til lykta fyrir áramót. Ég sé ekki ástæðu til þess að saka hæstv. forsrh. fyrir dráttinn á málinu.